text: Sønderjysk storkepar gendannet
  29 april 2013 kl. 06.10
  Så er der atter et ynglende storkepar i Sønderjylland. Søndag kom magen tilbage til Smedager ved Tinglev og dermed er storkeparret Karlson og Annika gendannet.
  Sidste år kom magen til Smedager den 25. april. I år var hun så tre dage senere på den. Hannen har ventet alene på reden meget længe, idet han overvintrer i Smedager, skriver storkene.dk.
  De sidste par uger har der været mange andre storke forbi storkereden, men det har været rivaliserende hanner og ungstorke, som er blevet vist bort.
  Der går ikke længe fra ankomst til den første parring finder sted. Storkene parrer mange gange for at sikre befrugtningen af æggene.
  Går alt efter planen er der æg i reden om en uges tid. Og ungerne skulle gerne se dagens lys omkring den 5. juni.
  Sidste år fik parret to unger på vingerne, der begge trak bort i september sammen med deres mor.
  Se mere om storke på www.storkene.dk
  Vi arbejder på billeder af storkeparret til TV SYD Nyheder kl. 19.30.
  